和菱磎石歌
作者：蘇舜欽
朝代：宋

paragraphs: 滁州信至詫雙石，云初得自菱水濱。
長篇稱夸語險絕，欲使來者不復言。
畫圖突兀亦頗怪，張之屋壁驚心魂。
麒麟才生頭角異，混沌雖死竅鑿存。
琅邪之郡偏且僻，得石固可駭眾觀。
予嘗飛帆入震澤，窮探異境登龜黿。
居民百戶石爲業，日夜采琢山不貧。
山前森列戰白浪，猶似萬百鐵馬羣。
雨昏浪打歲月古，千株萬穴僵復奔。
自嗟才力本衰弱，安敢抵敵爲之文。
況茲出產極易致，鄉俗見慣不甚尊。
彼以至少合貴重，胡爲久棄如隱淪。
偶逢積識見獎拔，眾目今乃稱奇珍。
百人擁持大車載，城市觀走風濤翻。
立於新亭面幽谷，共爲澡刷泥沙痕。
凉泉下照嘉樹陰，翠影澄澹留煙雲。
褒以篇章繪縑素，積歲汨沒一旦伸。
苟非高賢獨賞激，終古棄卧於窮津。
世人愛憎逐興廢，使我吟歎傷精神。